Virallinen lehti nro C 109 , 01/05/1995 s. 0110



A4-0074/95 Päätöslauselma, joka koskee esitystä Euroopan yhteisöjen korjaavaksi ja täydentäväksi lisätalousarvioksi nro 1 varainhoitovuodelle 1995 - pääluokka III - komissio Euroopan parlamentti, joka - ottaa huomioon Euroopan yhteisön perustamissopimuksen ja erityisesti sen 203 artiklan, - ottaa huomioon 29. lokakuuta 1993 tehdyn toimielinten välisen sopimuksen talousarviota koskevasta kurinalaisuudesta ja talousarviomenettelyn parantamisesta (( EYVL C 331 7.12.1993, s. 1)), - ottaa huomioon varainhoitovuodelle 1995 laaditun talousarvion, joka hyväksyttiin 15. joulukuuta 1994, sekä sen liitteenä olleen päätöslauselman (( Pöytäkirja kyseiseltä päivältä, Osa II, kohta 1 a )), - ottaa huomioon alustavan esityksen Euroopan yhteisöjen korjaavaksi ja täydentäväksi lisätalousarvioksi nro 1/1995, jonka komissio antoi käsiteltäväksi 21. helmikuuta 1995 (SEC(95)0233), - ottaa huomioon esityksen Euroopan yhteisöjen korjaavaksi ja täydentäväksi lisätalousarvioksi nro 1/1995, jonka neuvosto vahvisti 14. maaliskuuta 1995 (C4-0083/95), - ottaa huomioon budjettivaliokunnan mietinnön ja ympäristö-, terveys- ja kuluttajansuojavaliokunnan lausunnon, tutkimusta, teknologista kehittämistä ja energia-asioita käsittelevän valiokunnan lausunnon, taloudellisten ulkosuhteiden valiokunnan lausunnon sekä aluepoliittisen valiokunnan lausunnon (A4-0074/95), Yleisiä näkökohtia 1. On tyytyväinen, että komissio on antanut alustavan talousarvioesityksen, jonka avulla uudet jäsenvaltiot voidaan ottaa lopullisesti osaksi unionia, noudattaen näin parlamentin jo maaliskuussa 1994 ilmaisemaa toivetta, joka vahvistettiin talousarvion lopullisen hyväksymisen yhteydessä 15. joulukuuta 1994, 2. Kehottaa komissiota jättämään käsiteltäväksi ehdotuksen niiden teknisten ongelmien ratkaisemiseksi, jotka koskevat sen antamaa taloudellista apua kalastajille, jotka ovat joutuneet työttömiksi kalastustoiminnan keskeytymisen ja pakollisen ankkurissa olon johdosta, koska kansainvälisten sopimusten uusiminen on viivästynyt, Maataloutta koskevat näkökohdat 3. On pahoillaan siitä, että neuvosto ei ole noudattanut toisessa käsittelyssä saavutettua maataloutta koskevaa äänestystulosta, vaan on muuttanut tiettyjen budjettikohtien jaksotettua luonnetta; hyväksyy sen vuoksi päätöksen laatia uusi alustava talousarvioesitys osaston B1-5 budjettikohtien osalta, jotka katsottiin jaksotetuiksi määrärahoiksi vuoden 1995 talousarvion hyväksymisen yhteydessä, 4. On pahoillaan siitä, että neuvosto on kieltäytynyt aloittamasta toimielinten välisessä sopimuksessa esitettyä ad hoc -menettelyä, poiketen siten täysin komission ehdotuksesta, mikä on uusi osoitus sen haluttomuudesta käydä keskustelua tästä aiheesta, Rakennerahastoja koskevat näkökohdat 5. Hyväksyy päätöksen jakaa yhteisön aloitteita varten tehty varaus uusien jäsenvaltioiden alueita koskevien tarve-ennusteiden pohjalta, mutta jättää mahdollisuuden säädellä määrärahojen siirrolla talousarvioon otettuja summia eri ohjelmien herättämän kiinnostuksen mukaan, Sisäpoliittiset näkökohdat 6. Katsoo, että tietyt komission ehdotuksista eivät ole täysin perusteltuja laajentumisen yhteydessä ja hyväksyy erityistoimistoja (Agences spécialisées) koskevien määrärahojen vähentämisen talousarvion tarkan noudattamisen nimissä; lisäksi tunnustaa tarpeen antaa tätä asiaa koskeva suositus kesäkuun 1995 loppuun mennessä; 7. Ottaa huomioon neuvoston päätöksen vähentää tiettyjä tähän kategoriaan kuuluvia määrärahoja, mutta uskoo, että on tarpeen vahvistaa tiettyjä aloja, kuten työllisyyttä ja ympäristöasioita sekä Life-ohjelmaa, joiden suhteen laajentumisesta aiheutuvia vaikutuksia ei ole otettu asianmukaisesti huomioon; pyytää komissiota tekemään ehdotukset Euroopan laajuisista verkoista jo sovittujen talousarviolukujen pohjalta, erityisesti niiden hankkeiden osalta, jotka ovat välttämättömiä taloudellisen ja alueellisen kehityksen sekä ekologisesti kestävän kehityksen kannalta, 8. Hyväksyy neuvoston päätöksen vähentää yhteisen tutkimuskeskuksen varoja, mutta katsoo, että tutkimusmäärärahoja ei pitäisi kauttaaltaan vähentää; sen vuoksi hyväksyy tiettyjen ydinvoiman turvallisuuteen liittyvien tutkimushankkeiden vahvistamisen, Ulkopoliittiset näkökohdat 9. Hyväksyy päätöksen vahvistaa tiettyjä budjettikohtia, jotka liittyvät kansalaisjärjestöihin, joihin laajentuminen vaikuttaa ja joita ei ole otettu alustavaan talousarvioesitykseen, 10. Hyväksyy päätökset, joiden mukaan alustavassa talousarvioesityksessä säilytetään ehdotetut hätäapuun ja Aasian, Latinalaisen Amerikan ja Välimeren maiden kanssa tehtävään yhteistyöhön liittyvät toimet; Hyväksyy lisäykset sellaisiin talousarviokohtiin, jotka ovat tähän mennessä osoittautuneet tehokkaiksi, ja erityisesti pakolaisia koskevat toimet, kuten äitien ja lasten sekä sodasta kärsivien lasten ja orpojen suojelu, 11. On tyytyväinen neuvoston päätöksestä vahvistaa Mostarin operaatiolle myönnettäviä maksumäärärahoja ja panee myös merkille, että neuvosto on hyväksynyt uuden budjettikohdan (B7-5202), jolla ei ole oikeudellista pohjaa, Hallinnollisia menoja koskevat näkökohdat 12. Hyväksyy neuvoston päätökset, jotka koskevat hallintomäärärahoja ja hallintokaaviota, ja katsoo, että uusien virkojen luomisen pitäisi vauhdittaa uusien maiden ottamista mukaan unionin politiikkoihin, 13. Hyväksyy päätöksen lisätä julkaisutoimiston henkilöstömäärää kuvaavaan taulukkoon viisi virkaa, 14. Muistuttaa, että vuoden 1995 talousarviosta äänestettäessä 210 perustettavan viran määrärahat otettiin varaukseen ja että näitä määrärahoja ei vapauteta ennen kuin komissio on: - antanut kutakin toimielintä koskevan ehdotuksen varhaiseläkkeen myöntämisestä, - tehnyt aloitteen kahden uuden valtuuskunnan perustamisesta (toisen Sri Lankaan ja toisen Nicaraguaan), - antanut tyydyttävät perustelut niiden kuuden ura-alueen D viran tarpeellisuudesta, joita on esitetty kielitoimintoihin, - antanut ehdotuksen sen asetuksen muuttamisesta, jolla perustetaan käännösasiain keskus (Translation Centre), kuten toimivaltainen komissaari on ilmoittanut, 15. Palauttaa mieleen, että se aikoo tammikuussa 1995 komission jäsenten kuulemisen yhteydessä esittämiensä vaatimusten mukaisesti rajoittaa komission jäsenten kabineteille varattujen virkojen enimmäismäärän kuuteen ura-alueen A virkamieheen; 16. Vahvistaa kantansa toimielinten välisestä yhteistoiminnasta ja muistuttaa, että vuoden 1995 talousarvion hyväksymisen yhteydessä varaukseen otettiin määrärahoja odotettaessa lainsäädännöllisiä, hallinnollisia ja talousarvioon liittyviä toimintaehdotuksia; katsoo myös tarpeelliseksi laatia palvelukseen ottamista koskevat yhteiset perusteet, 17. Pyytää toimielimiä, neuvosto mukaan lukien, esittämään toimielinten välisen ohjelman, jonka avulla niiden käännöstoimintoja säännellään ja järjestetään uudelleen; katsoo, että tämän ohjelman olisi katettava seuraavat asiat: «käännösasiain keskus» (Translation Centre), henkilöstöä koskevien suhteutettujen säästötoimenpiteiden laatiminen, hajautettujen henkilöstöhallinnon muotojen edellyttäminen mukaan lukien etätyöskentely ja edistyneen teknologian käyttö; samalla on kuitenkin varmistettava kunkin toimielimen toimivuus; 18. Kehottaa puhemiestään välittämään tämän päätöslauselman neuvostolle ja komissiolle.